ફિલ્મમાં માનવ મન પર બારીક નકશીકામ કરવામાં આવ્યું છે. લોકો એમ માની લે છે કે ઈશ્વર એટલે કેવળ ધોતી અને ખેસ નાંખીને શંખ, ચક્ર, ગદા, પદ્મ ધારણ કરીને જ આવે ! એ રથ હાંકી શકે તો બાઈક પણ ચલાવી શકે છે. એ પોતાના મુખમાં ત્રિભુવનના દર્શન કરાવતો હોય તો આજના સમયમાં લેપટોપ પણ વાપરી શકે છે. એ પરંપરાવાદી નથી. એને ક્રિયાકાંડોમાં રુચિ નથી. એ ઝંખે છે માનવીનો શુદ્ધ પ્રેમ અને પૂર્ણ શ્રદ્ધા. એ શ્રદ્ધા કોઈ નાસ્તિક માણસની હોય તો પણ એને મંજૂર છે. એક્સ્ચેન્જ ઑફરો લઈને આવતા ભક્તોની એને જરૂર નથી. એના કરતાં ‘ઈશ્વર નથી’ એમ પૂરી મહેનતથી સાબિત કરીને તેને વળગી રહેનારો ઈશ્વરને અપાર પ્રિય છે. ‘ઓહ માય ગોડ’માં ગોડની ભૂમિકા ભજવતાં અક્ષયકુમાર કહે છે કે ‘મને કોઈ ઓળખી શક્યું નથી. ઈશ્વરને કોમન સેન્સ હોય છે એમ લોકો સમજતાં નથી. મને મંદિરના નાળિયેળ, પીરોની ચાદર કે અન્ય કશામાં રસ નથી. મને જોઈએ છે એમની કેવળ શુદ્ધ શ્રદ્ધા.’